徐似道
舟行
大官连樯十万艘，小官仅得一叶如渔舠。
其中何所有，白发翁媪并儿曹。
赤脚婢三后执爨，苍头奴二前操篙。
玄真笔床间茶灶，吏部酒杯兼蟹螯。
书缄一箱半鱼蠹，一束百轴成牛腰。
平铺藁告荐猫犬，剩买枣栗供猨猱。
新花郁屈作萎木，清酒荡摇成濁醪。
篷低日觉牛角折，灶近时闻羹釜轑。
高骧正难望鷁首，缓进岂敢争龙标。
全家窘拘叹蹐跼，长物屏当随周遭。
桑枢驷马各是累，人肝薇蕨俱成饕。
不须彼此更相笑，未必郁林之石贤胡椒。